Il-Kap tal-Oppożizzjoni, Adrian Delia, ħabbar li se jippubblika r-rapport tal-Egrant fl-intier tiegħu. Dr Delia qal li wara li ħa pariri legali u mill-grupp parlamentari Nazzjonalista, se jippubblika dan ir-rapport sħiħ. Qal li jħossu diżgustat mill-fatti li ħarġu minn dan ir-rapport, fatti li qal possibilment kriminali, li jinvolvu nies li kellhom uffiċċju f’Kastilja, u minkejja dawn il-fatti baqgħu jgawdu l-pożizzjoni tagħhom b’impunità assoluta. Dr Delia qal li r-rapport sħiħ Egrant juri biċ-ċar li kien hemm każijiet fejn l-awtoritajiet kellhom jieħdu l-passi u ma ħadux. Qal li l-Prim Ministru Joseph Muscat u l-Ministru tal-Ġustizzja Owen Bonnici kienu jafu li kien hemm passi li kellhom jittieħdu, iżda qal li l-verità baqgħet mistura. Qal li llum jaf għaliex Dr Muscat baqa’ jaħbi dan ir-rapport. Il-Kap Nazzjonalista qal li kull ċensura fil-pubblikazzjoni tar-rapport Egrant mhijiex aċċettabbli f’dan il-mument diffiċli li għaddej minnu l-pajjiż. Qal li biex titkisser dik li ddeskriva l-klikka korrotta li ħakmet lill-pajjiż, hemm bżonn li jinħarġu l-fatti kollha, u għalhekk se jippubblika r-rapport kollu. B’reazzjoni, il-Partit Laburista qal fi stqarrija li bid-deċiżjoni tiegħu, Dr Delia se jkun qed jippreġudika investigazzjonijiet, fi kliem il-Partit Laburista, biex jiddefendi l-ħażen fil-Partit Nazzjonalista li mexxa ‘l quddiem dan il-frame-up politiku. Qal li dan għad irid jerfa’ r-responsabilità. Żied jgħid li Dr Delia se jikkonferma bir-rapport li Egrant kienet gidba, u staqsa jekk hux ser jara min ħoloqha. Il-Partit Laburista qal li b’din id-deċiżjoni, il-Kap Nazzjonalista se jippreġudika l-kors tal-ġustizzja. Qal li Dr Delia wera li ipoġġi l-partiġjaniżmu qabel is-saltna tad-dritt u l-istituzzjonijiet. Ara hawn ir-rapport Egrant ippubblikat mill-PN.